Veľká mešita (Konstanca)

Veľká mešita (), známa aj pod názvom Mešita Karola I. () v Konstanci je budova mešity zo začiatku 20. storočia, nachádzajúca sa na ulici strada Crângului v historickom centre mesta Konstanca v konstanckej župe v Dobrudži v Rumunsku. Má priznaný štatút kultúrnej pamiatky.

Charakteristika a dejiny 
Budova dnešnej mešity stojí na mieste staršieho moslimského náboženského zariadenia, ktoré bolo známe po názvom "Mahmudije", po sultánovi Mahmudovi II. a bolo postavené ešte v rokoch 1822-1825, vtedajším vojenským veliteľom mesta Hafuzom Husseinom Pašom.

Výstavba mešity začala na základe iniciatívy rumunského kráľa Karola I. v lete roku 1910. Položenia základného kameňa sa zúčastnili zástupcovia niekoľkých ministerstiev, sekretár Osmanskej ríše v Bukurešti Seffa-Bej, ako aj osmanský konzul v Konstanci Kadri-Bej. Stavba bola dokončená v priebehu roku 1912 a 31. mája roku 1913 bola oficiálne otvorená za prítomnosti kráľovskej rodiny a predstaviteľov miestnej moslimskej komunity ako aj moslimských autorít v Rumunsku.

Autorom stavby bol jeden z najlepších architektov začiatku 20. storočia Victor Stefanescu, pričom pri stavbe minaretu a kupoly mal pomoc druhého architekta Gogua Constantinescua. Victor Stefanescu si pred samotným začatím výstavby naštudoval dostupné informácie o moslimskej náboženskej architektúre a dokonca za účelom výstavby navštívil niekoľko tureckých miest. 

V priebehu 20. storočia prešla budoba niekoľkými renováciami. Tie sa konali v rokoch 1957 - 1959, v roku 1981 a nakoniec v roku 1993.

Mešita je najväčším moslimským svätostánkom na území Rumunska. Budova je postavená v egyptsko-byzantskom slohu s niektorými typickými rumunskými prvkami. Je prvou budovou na území Rumunska, ktorá bola postavená z tvrdeného betónu. Najzaujímavejšou časťóu stavby je mohutná kupola, inšpirovaná byzantským slohom. Kupola je vysoká 25 metrov a v priemere má až 8 metrov. Minaret mešity je vysoký 47 metrov a na jeho ochoz vedie špirálovité schodisko so 140 schodmi. Vrchol minaretu ako aj vrchol kupole sú ozdobené moslimským polmesiacom. Prístup do mešity je zabezpečený dvomi mramorovými dverami s bronzovými ornamentami. Vnútorný priestor má štvorcový pôdorys o dĺžke strany 14 metrov. Pri mešite sa nachádza dvor s dvoma umyvárkami. Celková rozloha zastavanej plochy je približne 480 m². Nad hlavnou bránou do mešity sa nachádzajú dva nápisy v arabčine. Prvý je so slovami, s ktorými moslimskí veriaci začínajú väčšinu aktivít: " Bismillah, ar-Rahman, ar-Rahim". Druhý nápis je verš 103 zo súry An-Nisa. 

Vstup turistom je do mešity pri dodržaní moslimských náboženských pravidiel povolený.

Zaujímavosť 
 Mešita bola originálne pomenovaná ako Mešita Karola I. po rumunskom kráľovi, ktorý sa zaslúźil o jej výstavbu.
 V mešite sa náchádza tzv. koberec Ahmeda Hamida. Jedná sa o jeden z najstarších orientálnych kobercov v Európe, ktorý má plochu až 144 m² a váži až 500 kilogramov. Rozmery koberca sú 15 x 9 metrov. Koberec bol darovaný mešite sultánom z mešít z dunajského ostrova Ada-Kaleh. Do mešity bol koberec donesený v roku 1965.
 Centrálne vykurovanie bolo v budove zavedené už na začiatku výstavby v roku 1910 a stále je funkčné.
 Architekt Victor Stefanescu obdržal počas otváracej ceremónie za perfektne odvedenú prácu od kráľa Karola I. strieborné, červene smaltované hodinky s vygravírovanou postavou panovníka. Od sultána Mehmeda V. obdržal architekt ako znak vďaky vojenský rád "Medgidie".

Galéria

Referencie 

Mešity v Rumunsku
Kultúrne pamiatky v Rumunsku
Stavby v Konstanci
Architektúra z 1912